b"\n_START_ARTICLE_\nRoger Esteller i Juyol\n_START_SECTION_\nHist\xc3\xb2ria\n_START_PARAGRAPH_\nEsteller va n\xc3\xa9ixer al barri de Sants (Barcelona) el 6 de juliol de 1972. Amb una altura d'1,91 m, i 101\xc2\xa0kg. de pes, \xc3\xa9s considerat com un dels millors alers catalans dels anys 90. Va destacar per la seva gran fortalesa f\xc3\xadsica i rapidesa de moviments, tant a l'hora de penetrar a la zona com en els contra-atacs. Tamb\xc3\xa9 va ser un bon defensor i tirador. Sempre es va destacar per la gran intensitat, concentraci\xc3\xb3, i esperit de sacrifici amb la qual jugava tots els partits, convertint-se en un dels jugadors m\xc3\xa9s idolatrats de les aficions dels clubs on va militar._NEWLINE_Rodam\xc3\xb3n del b\xc3\xa0squet, va destacar especialment en els seus anys al B\xc3\xa0squet Manresa, al Futbol Club Barcelona, amb el qual va aconseguir 2 lligues ACB, dues Copes del Rei i una Copa Korac, i al Pau Orthez franc\xc3\xa8s, amb qui va guanyar una Lliga i una Copa francesa i fou nomenat Millor jugador comunitari de la Lliga francesa en la temporada 2000-2001. Fou 35 vegades internacional en categories inferiors i internacional absolut 37 vegades (aconseguint la medalla de plata a l'Eurobasket de Par\xc3\xads de 1999) i particip\xc3\xa0 amb la selecci\xc3\xb3 europea a l'homenatge a Richard Dacoury."